L'article 7.2 de la Llei 15/1990, de 9 de juliol, d'ordenació sanitària de Catalunya, estableix que el Servei Català de la Salut pot emprar, als efectes de la gestió i administració dels serveis i les prestacions del sistema sanitari públic, qualssevol fórmules de gestió directa, indirecta o compartida admeses en dret.
D'acord amb això, i amb l'objectiu de consolidar el sistema sanitari mixt propi de Catalunya i l'optimització de tots els recursos assistencials, la mateixa Llei, en el títol 4, capítol 4, regula la Xarxa Hospitalària d'Utilització Pública, que configuren tots els centres, els serveis i els establiments hospitalaris integrats en el Servei Català de la Salut i els altres que satisfan regularment les necessitats del sistema sanitari públic de Catalunya mitjançat els convenis pertinents.
Aquesta previsió concorda amb el que estableix l'article 67 de la Llei 14/1986, de 25 d'abril, general de sanitat, segons el qual la vinculació dels hospitals a la Xarxa Hospitalària d'Utilització Pública es farà mitjançant convenis singulars.
D'altra banda, la Llei 11/1995, de 29 de setembre, ha incorporat una disposició addicional 11 a la Llei 15/1990, de 9 de juliol, d'ordenació sanitària de Catalunya, que encomana al Govern que reguli mitjançant un decret els requisits, l'abast, el procediment i els sistemes de selecció per establir els contractes de gestió de serveis sanitaris i sociosanitaris, prenent com a marc de referència la legislació sobre contractes de les administracions públiques, i tenint en compte les previsions del Pla de salut de Catalunya i les normes específiques d'ordenació dels serveis.
Conformement amb el que s'ha exposat, aquest Decret té com a objecte regular la utilització dels instruments jurídics que preveu l'ordenament vigent per a la prestació dels serveis sanitaris i donar compliment a l'exigència de la disposició addicional esmentada pel que fa a la contractació d'aquests serveis en concret.
El Decret 169/1996, de 26 de maig, pel qual es regula l'establiment dels convenis i contractes de gestió de serveis sanitaris en l'àmbit del Servei Català de la Salut (DOGC núm. 2211, de 29.5.1996), ha estat declarat nul per la Sentència de la Secció Cinquena de la Sala Contenciosa Administrativa del Tribunal Superior de Justícia de Catalunya, d'11 de juliol de 2001, per l'existència de defectes formals en la seva tramitació, motiu pel qual s'ha tramitat un nou projecte de decret que inclou la modificació de la durada màxima dels convenis i contractes.
En conseqüència, de conformitat amb el que s'ha exposat, en ús de les facultats que m'atorga la Llei 15/1990, de 9 de juliol, modificada per la Llei 11/1995, de 29 de setembre, d'ordenació sanitària de Catalunya; d'acord amb el dictamen de la Comissió Jurídica Assessora, a proposta del conseller de Sanitat i Seguretat Social i amb la deliberació prèvia del Govern,
Àmbit d'aplicació i disposicions generals
a) Als convenis que el Servei Català de la Salut estableixi amb les entitats titulars dels hospitals integrats en la Xarxa Hospitalària d'Utilització Pública.
b) Als convenis que el Servei Català de la Salut estableixi amb les entitats de dret públic creades per prestar serveis sanitaris, així com amb entitats de dret privat en el capital de les quals sigui exclusiva la participació de l'Administració o d'un ens públic que en depengui.
c) Als contractes de gestió de serveis sanitaris establerts pel Servei Català de la Salut.
2.1 Els convenis i els contractes de gestió de serveis sanitaris esmentats s'establiran i s'actualitzaran tenint en compte les necessitats que prevegi el Pla de salut de Catalunya en l'àmbit territorial corresponent, la utilització òptima dels recursos sanitaris públics i les dotacions pressupostàries consignades a aquests efectes.
2.2 En condicions anàlogues d'eficàcia, qualitat i costos, s'ha de donar prioritat per establir contractes de gestió de serveis sanitaris als centres, els serveis i els establiments els titulars dels quals siguin entitats que tinguin caràcter no lucratiu.
3.1 D'acord amb l'article 14.1.g) de la Llei 15/1990, de 9 de juliol, d'ordenació sanitària de Catalunya, correspon al Consell de Direcció del Servei Català de la Salut fixar els criteris generals i establir i actualitzar els convenis i contractes de gestió de serveis sanitaris a què fa referència aquest Decret.
3.2 El Consell de Direcció podrà delegar l'establiment i l'actualització d'aquests convenis i contractes de gestió de serveis sanitaris en el director/la directora del Servei Català de la Salut, sens perjudici de la ratificació ulterior, si escau, així com en les regions sanitàries d'acord amb el que estableix l'article 22 de la Llei 15/1990, de 9 de juliol, esmentada.
3.3 La gestió dels convenis i dels contractes esmentats correspon a les gerències de les regions sanitàries del Servei Català de la Salut en l'àmbit territorial corresponent.
4.1 Els serveis que poden ser objecte dels convenis i contractes de referència són els següents:
a) Assistència hospitalària i especialitzada, que comprèn: processos diagnòstics, terapèutics o de seguiment evolutiu, en règim ambulatori o d'hospitalització, i tant de manera urgent com programada; hospitalització de dia, consultes externes, urgències o rehabilitació, així com les proves o els serveis complementaris d'aquests processos i el transport sanitari programat derivat d'aquesta assistència.
De conformitat amb el que estableix l'article 43.2 de la Llei 15/1990, de 9 de juliol, d'ordenació sanitària de Catalunya, els serveis d'assistència hospitalària i especialitzada podran ser objecte de conveni o contracte amb entitats titulars de centres hospitalaris acreditats no inclosos en la Xarxa Hospitalària d'Utilització Pública, només excepcionalment i per una durada limitada, en els casos en què els hospitals de la Xarxa no siguin suficients.
b) Atenció primària, que comprèn: les activitats derivades de l'atenció de medicina general, pediatria, puericultura, infermeria, treball social, odontologia i d'altres especialitats pròpies d'aquest graó assistencial, com també les activitats preventives, educatives i de promoció de salut de la població i també les proves o els serveis complementaris que siguin necessaris per a aquesta atenció.
c) Transport sanitari de caràcter urgent.
d) Les teràpies referides a: diàlisi ambulatòria i altres modalitats, oxigenoteràpia i rehabilitació, així com les tècniques en fase de valoració, sempre que no es convinguin o contractin d'acord amb el que preveuen els apartats a) i b).
e) Qualssevol altres activitats sanitàries de les que preveu l'article 8 de la Llei 15/1990, de 9 de juliol, d'ordenació sanitària de Catalunya.
4.2 En l'àmbit de l'atenció hospitalària i de l'atenció primària es podran preveure en els convenis i contractes programes específics per dur a terme actuacions sanitàries puntuals previstes al Pla de salut de Catalunya.
4.3 Les entitats amb les quals el Servei Català de la Salut hagi formalitzat convenis o contractes de gestió per prestar serveis sanitaris podran encomanar la realització de determinats serveis i prestacions de caràcter accessori a altres entitats, amb l'autorització prèvia del Servei Català de la Salut, mitjançant la qual es verificarà el compliment dels requisits legals i l'acreditació de la capacitat tècnica del subcontractista.
5.1 Per poder establir els convenis i contractes a què es refereix aquest Decret, els centres, els serveis i els establiments sanitaris hauran de complir els requisits següents:
a) Disposar de la corresponent autorització de funcionament i figurar al Registre de centres, serveis i establiments sanitaris de la Direcció General de Recursos Sanitaris.
b) Els centres hospitalaris de la Xarxa Hospitalària d'Utilització Pública han d'estar acreditats i complir amb la resta de requisits que estableix el Decret 202/1985, de 15 de juliol, de creació de la Xarxa Hospitalària d'Utilització Pública (DOGC núm. 568, de 29.7.1985), i les disposicions concordants.
c) Els centres no previstos en l'epígraf anterior han de complir els estàndards de qualitat que es determinin.
A aquests efectes, la persona titular del Departament de Sanitat i Seguretat Social aprovarà els estàndards esmentats per a cada tipologia de centres, a proposta del Consell de Direcció del Servei Català de la Salut.
5.2 L'acreditació del acompliment d'aquests estàndards correspon al director/a la directora del Servei Català de la Salut mitjançant una resolució.
D'acord amb el que estableix l'article 19.g) del Text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny, el compliment d'aquests estàndards acredita capacitat tècnica suficient per contractar la gestió de serveis sanitaris.
5.3 El compliment dels estàndards esmentats també l'hauran d'exigir les entitats que tinguin subscrits convenis o contractes per gestionar serveis sanitaris per compte del Servei Català de la Salut quan subcontractin algun d'aquests serveis.
5.4 La revocació de la resolució que acredita el compliment dels estàndards de referència determina l'extinció, amb la incoació prèvia de l'expedient corresponent i del qual es donarà audiència a l'entitat interessada, de qualsevol relació de contractació de serveis sanitaris o de subcontractació d'aquests serveis, segons escaigui.
El document en el qual s'instrumentin els convenis o contractes de referència recollirà necessàriament en les clàusules:
a) Els serveis i les prestacions que en constitueixen l'objecte.
b) Els drets i les obligacions recíprocs, amb garantia que l'assistència que es presti a l'empara del conveni o contracte serà la mateixa per a totes les persones usuàries sense altres diferències que les sanitàries inherents a la naturalesa pròpia dels diferents processos.
c) La durada, d'acord amb el que preveu l'article 7, i les causes d'extinció.
d) El sistema de pagament, d'acord amb el que estableix l'article 8.
e) La relació de la informació que el centre ha de facilitar al Servei Català de la Salut a l'efecte de possibilitar l'avaluació de les activitats pactades.
Els convenis i els contractes de gestió de serveis sanitaris en règim de concert a què es refereix aquest Decret tindran una durada màxima de 6 anys, que es podrà ampliar fins a la durada màxima que estableix l'article 157.a) del Text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny.
Pel que fa a la durada dels contractes de gestió de serveis sanitaris en qualsevol de les restants modalitats de contractació que preveu l'article 156 del Text refós de la Llei de contractes de les administracions públiques, caldrà atenir-se al que estableixin els plecs de clàusules administratives particulars respectius.
No obstant això, anualment es podran revisar les clàusules relatives a l'activitat, d'acord amb les necessitats assistencials de la col·lectivitat, així com la contraprestació econòmica que, si escau, es fixarà d'acord amb el que estableix l'article 8.
8.1 El sistema de pagament dels serveis la prestació dels quals convingui o contracti el Servei Català de la Salut té com a objectiu millorar l'eficiència dels centres, serveis i establiments sanitaris, promovent-ne la qualitat assistencial i la distribució equitativa dels recursos.
8.2 Mitjançant una ordre de la persona titular del Departament de Sanitat i Seguretat Social, dictada a proposta del Consell de Direcció del Servei Català de la Salut, s'establiran les modalitats de pagament i/o les tarifes que regiran la prestació dels diferents serveis.
9.1 El Servei Català de la Salut portarà a terme l'avaluació dels convenis i contractes que preveu aquest Decret.
9.2 Igualment, els centres, serveis i establiments amb els quals s'hagin establert convenis o contractes de gestió de serveis sanitaris, així com els que estiguin subcontractats pels anteriors, estan sotmesos a l'activitat inspectora del Servei Català de la Salut.
En aquest sentit, els esmentats centres, serveis i establiments estan obligats a facilitar les tasques d'inspecció en relació amb els serveis i les prestacions que es realitzin per compte del Servei Català de la Salut.
9.3 L'incompliment de les previsions dels convenis o contractes de gestió de serveis sanitaris i normativa complementària pot donar lloc a la penalització oportuna, d'acord amb la clàusula establerta a aquest efecte en el conveni o contracte corresponent.
Instruccions del Servei Català de la Salut
Els centres que tinguin subscrits convenis o contractes de gestió de serveis sanitaris han de complir les instruccions que el Servei Català de la Salut, en el marc de les seves competències, dicti en matèria de direcció, gestió i seguiment de fluxos de pacients; de seguiment de la demanda i la facturació dels serveis; d'avaluació i informació, i de comunicació i imatge, entre altres.
De conformitat amb el que estableix l'article 3.2 del Text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny, les llacunes i els dubtes que es puguin presentar en relació amb els convenis a què es refereix l'article 1.a) i b) es resoldran d'acord amb els principis de la Llei esmentada.
Convenis amb entitats titulars d'hospitals integrats en la Xarxa Hospitalària d'Utilització Pública
12.1 D'acord amb el que preveuen l'article 67 de la Llei 14/1986, de 25 d'abril, general de sanitat, i l'article 43 de la Llei 15/1990, de 9 de juliol, d'ordenació sanitària de Catalunya, el Servei Català de la Salut ha de subscriure els convenis pertinents amb les entitats titulars dels hospitals inclosos en la Xarxa Hospitalària d'Utilització Pública per prestar assistència hospitalària, així com les especialitats que d'acord amb el Decret 284/1990, de 21 de novembre (DOGC núm. 1374, de 30.11.1990), s'han de prestar en l'àmbit hospitalari.
12.2 Aquests convenis comprendran els serveis que especifica l'article 4.1.a) d'aquest Decret.
A l'efecte d'establir i renovar els convenis esmentats, les entitats titulars de centres hospitalaris, en el termini que es fixi mitjançant una resolució del director/de la directora del Servei Català de la Salut, presentaran la sol·licitud pertinent, que anirà acompanyada de l'oferta de serveis, en la qual s'ha de recollir la previsió de les línies estratègiques des del punt de vista assistencial i econòmic.
Dels convenis previstos a l'article 1.b)
14.1 El Servei Català de la Salut pot establir convenis de col·laboració amb entitats de dret públic creades per prestar serveis sanitaris, així com amb entitats de dret privat en el capital de les quals sigui exclusiva la participació de l'Administració o d'un ens públic d'aquesta i que tinguin com a finalitat prestar serveis sanitaris.
14.2 Poden ser objecte de conveni amb les entitats a què es refereix l'apartat anterior els serveis que preveu l'article 4, en els termes que s'hi estableixen.
A l'efecte de subscriure i renovar aquests convenis, se seguirà el procediment que estableix l'article 13.
Dels contractes de gestió de serveis sanitaris
16.1 El Servei Català de la Salut pot establir contractes per gestionar serveis sanitaris amb persones jurídiques públiques o privades en qualssevol altres casos que no prevegi l'article 1.a) i b).
16.2 Aquests contractes poden revestir qualsevol de les modalitats que estableix l'article 156 del Text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny.
16.3 Podran ser objecte de contracte de gestió de serveis sanitaris els serveis que preveu l'article 4, en els termes que s'hi estableixen.
Procediments i formes d'adjudicació
17.1 El règim general, com també els procediments i les formes d'adjudicació dels contractes de gestió de serveis sanitaris, l'execució, la modificació, els efectes i l'extinció i, si escau, la subcontractació, s'ajustaran a les previsions del Text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny, i especialment a les normes que conté el títol 2 del llibre 2.
17.2 D'acord amb el que preveu la disposició addicional 11 de la Llei 15/1990, de 9 de juliol, d'ordenació sanitària de Catalunya, segons la redacció que en fa la Llei 11/1995, de 29 de setembre, en relació amb l'article 159.2.a) del Text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny, es podrà contractar per procediment negociat la prestació dels serveis d'hemodiàlisi atenent la sectorització que per raons sanitàries estableix l'Ordre de 16 de juny de 1987 del Departament de Sanitat i Seguretat Social, de desplegament del Programa d'atenció a la insuficiència renal (DOGC núm. 856, de 26.6.1987).
—1 Els convenis i contractes de gestió de serveis sanitaris en règim de concert que, d'acord amb el que disposa el Decret 169/1996, de 23 de maig, s'hagin establert amb una durada de 5 anys o inferior, es podran prorrogar fins a una durada màxima de 6 anys, mitjançant una resolució motivada del director/de la directora del Servei Català de la Salut, amb audiència prèvia de les entitats contractades.
—2 Els terminis establerts en el número 1 de la disposició transitòria del Decret 213/1999, de 27 de juliol (DOGC núm. 2944, 3.8.1999), i en la disposició transitòria única del Decret 242/1999, de 31 d'agost (DOGC núm. 2973, de 13.9.1999), es prorroguen fins l'1 de gener de 2003.
—3 Els contractes subscrits pel Servei Català de la Salut per a la prestació de determinats serveis sanitaris per atendre grups específics a què es refereix l'article 4.1.e) d'aquest Decret, com també les autoritzacions administratives atorgades amb aquesta mateixa finalitat a què fa referència el Decret 419/2000, de 27 de desembre (DOGC núm. 3305, de 15.1.2001), es prorroguen fins que se subscriguin els nous contractes d'acord amb el procediment que estableix aquest Decret.
En tot cas, aquesta pròrroga s'estableix, com a màxim, fins al 31 de desembre de 2002.
Així mateix s'actualitzaran, si escau, les clàusules addicionals relatives als contractes i les autoritzacions precitades en les quals es regula l'activitat fins a la data de vigència de la pròrroga que estableix aquest article.
—4 Mentre no entrin en vigor els procediments d'incorporació a les xarxes establertes pels decrets 213/1999, de 27 de juliol, i 242/1999, de 31 d'agost, els contractes de gestió de serveis sociosanitaris i de salut mental en règim de concert establerts amb els centres assenyalats mantindran la vigència i les clàusules addicionals s'actualitzaran anualment, tant pel que fa al vessant sanitari com social, amb l'audiència prèvia de l'entitat interessada i l'informe previ dels òrgans corresponents.
Queden derogats els articles 1, 2, 3, 4, 5, 10, 11 i les disposicions finals de l'Ordre de 30 de juny de 1992 del Departament de Sanitat i Seguretat Social, per la qual es regula la contractació de serveis sanitaris en règim de concert (DOGC núm. 1615, de 6.7.1992).
—1 Es faculta el conseller de Sanitat i Seguretat Social per dictar les disposicions necessàries per al desplegament i l'execució d'aquest Decret.
—2 Aquest Decret entrarà en vigor el mateix dia de la seva publicació el Diari Oficial de la Generalitat de Catalunya
Barcelona, 24 de desembre de 2001